KONFABULATOR: Šokirani Hrvati žale se da je danas u Europskoj uniji sve isto kao i jučer

Cijelo jutro bunovni građani Hrvatske, odnosno Europske unije, žale se na učinkovitost nove nadnacionalne zajednice, prigovarajući da se ni deset sati nakon stupanja u EU u Hrvatskoj ništa nije promijenilo. Europska komisija samo je do 10 sati primila nekoliko tisuća pritužbi iz Hrvatske. Ljudi se žale da i dalje nemaju posla, da su im susjedi nepristojni i da se nimalo ne ponašaju kao Europljani, kao i da je cijena litre mlijeka i dalje vrtoglavih sedam kuna. U Europskoj komisiji rekli su nam da su zbunjeni tolikim pritužbama i da jednostavno ne znaju što da rade

Više tisuća pritužbi zaprimila je Europska komisija u prvih nekoliko sati ponedjeljka, a pritužbe šokiranih Hrvata ne prestaju pristizati.



Lakše je pobrojati na što se Hrvati nisu tužili (FOTO: mrrfeu.hr)

“Ovo nije normalno. Probudim se jutros i krenem na posao i sve one rupe na cesti su i dalje tamo. To nije uredu“, samo je dio pritužbe Ivana Horvata, 49-godišnjeg Zagrepčanina, a iz Odjela za odnose s javnošću Europske komisije objašnjavaju da je uistinu teško pobrojati na što se sve šokirani Hrvati nisu požalili u ovih nekoliko sati koliko je Hrvatska članica „europske obitelji“. Lakše bi, kažu, bilo pobrojati na što nisu dobili pritužbe.

“Poštovana Europska komisijo. Jutros sam se probudio i ni dalje nemam posao. Smatram da to nije korektno s vaše strane“, tužio se pak Zorislav Marić iz Splita. Neki su objašnjavali i da su unatoč ulasku u Europsku uniju i dalje opterećeni kreditima, da je na televiziji još uvijek glup program, dok se nemali broj njih požalio i da su neke komunalne tvrtke jutros sramotno nastavile korisnicima slati račune, kao da se ništa nije dogodilo u ponoć 1. srpnja.



Čak je i kralj Tomislav jutros bio okrenut u istom smjeru, a na zagrebačkoj katedrali (u pozadini) i dalje stoje skele (FOTO: Lupiga.Com)

„U Konzumu je i danas litra mlijeka sedam kuna, a jogurt 13. Pa je li to pošteno, gospodo iz europske komisije?“ žali se Ivana Kozlek iz Rijeke, kojoj nije jasno kako to da se obećavalo med i mlijeko, a mlijeko je još uvijek sedam kuna litra.

„Susjed me ni jutros u liftu nije pozdravio i još mi se čini da je namjerno ispustio vjetar, samo da mi napakosti svojim smradom. Pa gospodo je li to Europa?“, dio je pritužbe Igora Ostovića iz Osijeka. Mnogi Zagrepčani se žale i da je nedopustivo da Zagrebparking i dalje odvozi njihove nepropisno parkirane automobile iako smo danas u Europskoj uniji. Pritužbe stižu i na hrvatske europarlamentarce, koji, kako stoji, još uvijek u europskoj administraciji nisu zaposlili ni rodbinu, a ni krsne, ni vjenčane kumove, koji onda zbog toga ne mogu zapošljavati svoju svojtu. Hrvatska Vlada također je zatrpana prigovorima, a kako doznajemo za petak su najavljeni paralelni prosvjedi nezadovoljnih hrvatskih građana, koji će u pet do dvanaest prosvjedovati pred sjedištem Europske komisije u Bruxellesu i na zagrebačkom Markovom trgu, pred zgradom hrvatske Vlade. Vjeruje se da će do tada broj pritužbi narasti na nekoliko stotina tisuća.

Lupiga.Com